Kim Edberg Andersen (NB), 2023-12-07:
Tak for det, formand.
Vi skal vågne lidt op her.
Skal vi ikke bare slå helt fast, at vi ikke kommer til at støtte det forslag, der foreligger?
For jeg forholder mig til det, der er skrevet, og det, der er skrevet, er, at jeg skal fordømme Israels krigsforbrydelser, og jeg ved ikke, om de er foregået.
Og så er der den lillebitte bias i det, at det overhovedet ikke forholder sig til, at det er Israel, der er blevet angrebet, at det er Israel, der fik deres borgere dræbt, og det er Israel, som stadig væk mangler at få deres borgere hjem, på trods af at dem, som vi alle sammen udråber som ofre nærmest dagen efter, lovede højt og helligt for ganske kort tid siden, at hvis der nu kom en pause, kom gidslerne hjem.
Og det er de ikke kommet.
Så tre venstreorienterede partier herinde ønsker at drive indenrigspolitik og vælgerhugst på det her.
Man kunne jo starte med at lave et ændringsforslag, der omtalte både palæstinensiske og israelske krigsforbrydelser, man kunne vælge at sige, at ofrene, de reelle ofre, var israelerne og ikke palæstinenserne, og man kunne vælge at tage ret mange andre vinkler, men jeg tror faktisk, at de 80.000, der har skrevet under på det her, er et vælgersegment, som de tre partier godt kunne tænke sig at få fat i, og som er meget mere interessante, og derfor får vi et ændringsforslag.
Jeg kommer aldrig til at forholde mig til et ændringsforslag på et borgerforslag med 80.000 underskrifter, som, som jeg ser det, er lavet med ført pen for at få det igennem Folketinget.
Jeg har også læst side 2, som blev påpeget tidligere, og det er sjovt, som retorikken bliver meget afdæmpet.
Man får sådan lige nævnt, at palæstinenserne søreme også er kommet til at angribe.
Det kan gøres bedre.
Jeg tror, at intentionen er rigtig, og jeg er slet ikke i tvivl om, at den kommer ud fra den samme følelse, som de mennesker, jeg så på Den Røde Plads lige umiddelbart efter, har.
Det kunne faktisk være skrevet samme dag af de samme mennesker.
Så Nye Borgerlige kommer da aldrig til at stå op for det her.
Enhvert land, der bliver angrebet med raketter og får voldtaget og dræbt deres ældre, deres kvinder og deres børn, har ret til at forsvare sig selv, lige nøjagtig indtil de er færdige med at gøre det.
Gør det så, at vi mener, at israelerne ikke har gjort noget, der er forkert?
Nye Borgerlige mener nemlig ikke, at hverken israelere eller palæstinensere skal begå krigsforbrydelser, men vi skal lige have dem bevist først.
Skal vi ikke lige sørge for, at vi har fakta på bordet først, og så forholder vi os til det, når det er sket?
Virkeligheden er nu bare, at uanset at man fra venstrefløjens side synes, at det her kunne være interessant, og at man kæler for dem nu, synes jeg, det er for præmaturt.
Jeg synes simpelt hen ikke, det er i orden, at man vælger at gå med på den her, når man ved, at det er noget af den grimmeste terror, der nogen sinde er begået, og det her er, som jeg ser det fra Nye Borgerliges side, ren indenrigspolitik fra tre partiers side, og det fortjener det ikke.
Der er en krig med rigtige ofre på begge sider, og jeg synes ikke, det har fortjent det.
Tak for ordet.
Nye Borgerlige kommer naturligvis ikke til at støtte forslaget.